**PRACOVNÝ LIST pre birmovancov**

4.14. VII. a X. Boží príkaz

**Doplň chýbajúce slová**

1. Siedme prikázanie prikazuje praktizovať ..................... a ............... pri spravovaní pozemských dobier a plodov ľudskej práce (KKC 2451)
2. Desiate prikázanie zakazuje nezriadenú žiadostivosť pochádzajúcu z nemiernej túžby po .......................... a jeho ................ . (KKC 2552)
3. Skutky ......................... môžu byť liekom naprávajúcim ľudskú nelásku a nespravodlivosť. Poznáme telesné a duchovné skutky milosrdenstva.
4. *„Blahoslavení chudobní v duchu“* (Mt 5,3) Chudoba srdca znamená mať vnútornú ..................a odpútať sa od všetkého, čo máme.
5. ............................ do rúk dobrotivého a starostlivého Otca oslobodzuje od všetkých pripútaností. Kto teda vidí Boha, dosiahol všetky dobrá, ktoré si možno predstaviť. (Sv. Gregor Nysenský)
6. Závisť je ....................., ktorý človek pociťuje nad dobrom druhého a s túžbou prisvojiť si toto dobro, hoci aj neoprávnene.
7. Želať niekomu veľké zlo je ťažkým ......................... **.**

**Zamyslenie**

Si šťastný s tým, čo máš? Čo ti chýba? Po ktorých materiálnych veciach túžiš? Môžu ťa materiálne veci urobiť trvalo šťastným?

Si slobodný od svojho vlastníctva? Nelipneš príliš na svojich veciach? Je niečo, čoho by si sa nedokázal vzdať?

Siedme prikázanie pozýva praktizovať spravodlivosť a lásku pri spravovaní všetkého pozemského dobra a plodov ľudskej práce (KKC 2451) Ako sa dá byť spravodlivý a láskavý, keď je okolo teba toľko nespravodlivosti a nelásky?

Desiate prikázanie zakazuje nezriadenú žiadostivosť pochádzajúcu z nemiernej túžby po bohatstve a jeho moci. (KKC 2552) Hovorí, aby si odstránil závisť zo svojho srdca. Odkiaľ pochádza závisť? Aké sú jej následky?

Zisk za každú cenu. Ak máme možnosť získať veľký majetok, človek častokrát je ochotný získať ho akýmikoľvek aj nedovolenými prostriedkami. Napr. podvodmi. Čo všetko je schopný a kam až je ochotný zájsť, aby získal to, čo chce?

Plagiátorstvo (okradnutie) je nevyžiadané a skryté preberanie cudzieho duševného vlastníctva, ktorý sa vydáva za vlastný duševný výkon. (Youcat 429) Začína odpisovaním v škole, nelegálnym sťahovaním obsahov z internetu, rozmnožovaním pirátskych kópií na prenosné médiá ... Uvažuješ nad tým, že to, čo si sťahuješ niekto vytvoril a „robotník si zaslúži svoju mzdu“ (Lk 10,7)?

Prečítaj si príbeh Ježiša a Zacheja (Lk 19,1-10) Za čo Ježiš pochválil Zacheja? Napíš, aký je Ježiš? Ako sa prejavuje Jeho láska? Aká je odpoveď Zacheja na Ježišovu otázku?

Je blahobyt vždy dobrý a chudoba vždy zlá? (Docat 165 166) Blahobyt môže viesť k chamtivosti, ktorá je otroctvom. Nedobrovoľná núdza je tiež zlom. Chudoba však môže byť príležitosťou poznávať pravé potreby a rásť vo viere v Boha, ktorý sa postará: „*Bratia, oznamujeme vám, akú milosť dal Boh macedónskym cirkvám: že v mnohých skúškach súženia z ich veľkej radosti a krajnej chudoby vzišlo bohatstvo ich štedrosti... Kto mal mnoho, nemal prebytok, a kto málo, nemal nedostatok.*“ (2Kor 8,1-2.15)

V Mt 5,3 Ježiš hovorí o chudobe srdca. Čo podľa teba znamená byť chudobný v srdci?

*„Nebuďte nikomu nič dlžní, okrem toho, aby ste sa navzájom milovali“* (Rim 13,8-10) Veľkodušnosť a veľkorysosť v darovaní. Ak daruješ, darovávaš zo svojho prebytku, alebo ťa to niečo „stojí“? V ktorom z týchto dvoch je viac lásky? Ako sa prejavuje veľkorysosť a veľkodušnosť Boha?

**Modlitba**

Drahý Pane! Koľko mladých ľudí v mojom veku žije vo veľkej chudobe. Prinútilo ma to premýšľať. Necítim sa byť bohatý, ale určite môžem cestovať v aute, dopriať si dobré jedlo, používať svetlo, vodu, naplno využívať počítač, telefón ... Ďakujem, Pane.

**Aplikácia do života – vyber si**

* Pomôžem zorganizovať alebo sa zapojím do zbierky potravín, šatstva, školských potrieb pre pomoc starým ľuďom, viacdetným rodinám, bezdomovcom v mojej farnosti
* na písomku sa naučím tak, aby som nemusel odpisovať alebo používať ťaháky
* nestiahnem celý týždeň nelegálny softwér
* veľkodušnosť, prajnosť sú výsady Boha. Pozýva k nim aj sv. Pavol v 2 Kor 8-9. Som ochotný podeliť sa s tým, čo mám? Podelím sa. Darujem to, čo mám rád.

**Chýbajúce slová:** 1. spravodlivosť, lásku, ženu; 2. bohatstve, moci; 3. milosrdenstva; 4. slobodu; 5. Odovzdanosť; 6. smútok; 7. hriechom

**KOMUNIKAČNÁ HRA** (Icebreaker) – na začiatku stretnutia

Všetci sedia v kruhu, animátor dá všetkým úlohu: **Poďakuj za tri veci, ktoré sú ti vzácne :o)** Nikto nič nekomentuje. Po ukončení sú všetci pozvaní prejsť do témy stretnutia. (inšpirované hrou „Človečina“)